Brian Mikkelsen (KF), 2011-05-05:
Tak for de, synes jeg, mange konstruktive bemærkninger.
Som flere ordførere har været inde på, er forslaget her en del af vores konkurrencepakke, hvormed vi jo har til hensigt at fremme konkurrencen både i den private og den offentlige sektor til gavn for samfundsøkonomien og til gavn sådan for effektiviteten for os alle sammen.
Det her forslag har til formål at skabe større effektivitet i byggeriet ved at lade større kommunalt og regionalt byggeri omfatte af de kvalitets-, produktivitets- og innovationsfremmende regler, som det statslige byggeri i dag er omfattet af.
Så får vi skabt en større volumen for den innovation og udvikling, der i dag foregår som en del af det statslige byggeri, og det vil være med til at øge produktiviteten og kvaliteten i byggesektoren generelt.
Forslaget skal ses i lyset af, at den danske byggesektor igennem en årrække har været under pres og er kendetegnet ved en lav og faldende produktivitet i forhold til de lande, vi normalt sammenligner os med.
Det statslige byggeri er i dag reguleret af statsbyggeloven, og statsbyggeloven stiller krav om, at de statslige bygherrer skal benytte forskellige redskaber, der gør byggeprocessen mere effektiv.
Det gælder f.eks. digitale værktøjer, vurderingen af den samlede økonomi i et byggeprojekt og vurderingen af, om det er hensigtsmæssigt at gennemføre projektet som et offentlig-privat partnerskab, et såkaldt OPP.
Med det her lovforslag ønsker vi at fremme, at de kommunale og regionale bygherrer også bruger disse effektivitets- og produktivitetsfremmende værktøjer i deres byggeproces.
Så får vi udbredt en række teknologier og samarbejdsformer til det kommunale og regionale byggeri, og det vil være med til at øge produktiviteten og kvaliteten i byggeriet generelt.
Det betyder også, at vi får en større volumen af byggeri, hvor der anvendes værktøjer, der giver en mere effektiv byggeproces.
Med lovforslaget lægges der op til, at regionernes og kommunernes byggeri bliver omfattet af de regler i statsbyggeloven, der har et klart produktivitetsfremmende sigte.
Det betyder, at regioner og kommuner på byggeri til over 20 mio. kr. fremover for det første skal anvende totaløkonomiske beregninger, når de planlægger et byggeri.
Det giver grundlag for at vælge de løsninger, der er økonomisk optimale for dem på lang sigt, dvs. også i driftsfasen, og ikke alene fokusere på lave opførelsesomkostninger.
For det andet skal kommunerne og regionerne anvende nye digitale værktøjer i byggeprocessen, så alle relevante informationer deles mellem de forskellige parter i byggeprocessen.
Det vil give færre fejl og mangler, og samtidig får man som bygherre et solidt grundlag for en mere optimal efterfølgende drift af bygningen.
For det tredje vil regionerne og kommunerne fremover systematisk kunne vurdere, om byggeopgaver kan løses i et OPP med en privat virksomhed.
Det hænger naturligt sammen med de målsætninger, som vi har lagt frem med regeringens OPS-strategi tidligere på året.
Den nærmere udmøntning af lovforslaget vil blive fastsat i et samarbejde med KL og Danske Regioner.
Jeg ved, at mange regioner og kommuner allerede i dag arbejder målrettet med deres rolle som professionelle bygherrer.
For disse regioner og kommuner vil lovforslaget næppe medføre de store ændringer i deres arbejde.
Men det vil virke som en løftestang for de kommuner og regioner, der endnu ikke er nået så langt med at tilrettelægge en effektiv styring af deres byggerier.
De spørgsmål vil vi selvfølgelig besvare under udvalgsbehandlingen, og så håber jeg, at vi kan finde frem til et fælles grundlag for det lovforslag, vi forhåbentlig får vedtaget ved en tredje behandling inden sommerferien.